**Csorba Győző Könyvtár – Irodalmi kvíz (2013. szeptember)**



**200 ÉVE SZÜLETETT EÖTVÖS JÓZSEF**

**politikus, író, miniszter, tudománypolitikus, a magyar reformkor kiemelkedő alakja**

A kétszáz esztendeje született báró Eötvös József nemcsak korának egyik legkiválóbb regényírója, hanem egyik legolvasottabb és legműveltebb személyisége és államférfija volt. A kerek évforduló kapcsán, irodalmi kvízünkkel mi is szeretnénk hozzájárulni a neves író, politikus, gondolkodó életművének felelevenítéséhez.

**1. Eötvös József 1813. szeptember 3-án született Budán nagy múltú nemesi család sarjaként. Az otthon, a család intellektuális – irodalommal, zenével, színházi kultúrával kiművelt – környezetében bontakozott a gyermek Eötvös minden iránt érdeklődő szelleme. A kiváló tanulmányi eredményeknek, az átlagon felüli tájékozottságnak köszönhetően 20 évesen ügyvédi vizsgát tett. Már az egyetemen életre szóló barátságot kötött a későbbi történésszel, publicistával. Ki az ifjúkori barát?**

1. Szalay László
2. Pulszky Ferenc
3. Kemény Zsigmond

**2. Egyetemi tanárai közül Horvát István professzor tette rá a legmélyebb hatást, aki felszította bennük a haza iránti lelkesedést. A professzora révén ismerkedhetett meg Kazinczy Ferenccel és Kölcsey Ferenccel. Kölcsey Ferenc és Deák Ferenc szónoklatait gyakran hallgatta – joggyakornokként – az 1832-36-os országgyűlésen. Ők végképp meghatározták pályájának és jellemének alakulását. Élete végéig mesterének tekintette ………… Ferencet, aki egyszerre volt író, kritikus, politikus, publicista, szónok, erkölcsfilozófus – mindaz, amivé ő is válni akart. Kit tekintett mesterének Eötvös József?**

1. Kazinczy Ferenc
2. Kölcsey Ferenc
3. Deák Ferenc

**3. 1936-37-ben Trefort Ágostonnal (barátjával, későbbi sógorával) beutazta Nyugat-Európát: Svájcot, Németországot, Hollandiát, Angliát, Franciaországot. Hazatérése után a fejlett államok gazdasági, társadalmi, kulturális, politikai viszonyainak összevetése a magyar valósággal komoly elemzésekre késztették Eötvös Józsefet. A külföldön szerzett tapasztalatai hatására született meg első politikai munkája 1838-ban. Melyik volt ez?**

1. A szegénység Irlandban
2. Vélemény a fogházjavítás ügyében
3. Reform

**4. Az író szabadságtörekvéseinek első szépirodalmi megjelenítője az a mű, mely egy nagy értékválságot tükröz, az 1830-as párizsi júliusi forradalom eredménytelenségét követően. Művével arra keresi a választ, hogy mit kezdjünk életünkkel egy olyan világban, ahol a haszon, az önzés uralkodik. Eötvös a társadalom feltárt sebeire a keresztény humanizmus tanítását kínálja. Melyik műve ez?**

* 1. A Svájci útinapló
  2. A falu jegyzője
  3. A karhausi

**5. A falu jegyzője Eötvös egyik legsikeresebb regénye. Főhőse – a falu jegyzője – az író egyik legsikerültebb regényalakja: az a fajta tisztalelkű, hajlíthatatlan jellemű, magas képzettségű értelmiségi, aki közel áll a paraszti tömegekhez, s akinek kezében szeretné tudni a nemzet vezetését. Hogy hívják a regény főhősét?**

* 1. Tengelyi Jónás
  2. Vándory Boldizsár
  3. Kenyházy András

**6. Eötvös József gazdag életművéből költészetének értékei nem kapnak megfelelő helyet. Eötvös – akárcsak Petőfi – a romantikának abból a programjából indul ki, mely a költő számára az emberiség, a nemzet ügyének felelős vállalását írja elő. Melyik verséből való a részlet, mely önvallomás egyben ars poeticáját is jelenti?**

„S ilyen legyen dalom: egy villám fénye,

Egy könny, kimondva ezrek kínjait:

Kit nem hevít korának érzeménye,

Szakítsa ketté lantja húrjait.”

1. Én is szeretném
2. A megfagyott gyermek
3. Búcsú

**7. Fiatal írók, publicisták, tudósok, köznemesi értelmiségiek voltak a tagjai annak a liberális ellenzéken belüli körnek, kik másképp foglaltak állást a polgári átalakulást, a reformokat illetően. Ők fogalmazták meg először a parlamenti demokrácia alapjait érintő legfontosabb változások szükségességét, úgy mint a felelős kormány felállítását, a népképviselet bevezetését, az igazságszolgáltatás átalakítását, a népoktatás korszerűsítését. Az irányzat vezetői Eötvös József és Szalay László voltak. Hogy hívták őket?**

* 1. Reformerek
  2. Centristák
  3. Centralisták

**8. A szabadsághoz vezető útnak Eötvös inkább a műveltség – mint a forradalom – útját tekintette. „Az igazság diadalát nem vad erőszak fogja kivívni. A nép szabaddá nem válhatik, míg azt lelki sötétség fogja körül.” Eötvös miniszteri tevékenységének mottójául is szolgálhatnak azok a szavak, melyeket Lőrinc pap mondott ki a *Magyarország 1514-ben* című regényében. Melyik tárcának volt kétszer is a minisztere?**

* 1. Pénzügyi tárca
  2. Vallás és közoktatásügyi tárca
  3. Hadügyi tárca

**9. Eötvös első minisztersége alatt 1848-ban nyújtotta be azt a törvényjavaslatot, melyet akkor leszavaztak, de két évtizeddel később a kiegyezés után, 1868-ban az lett az alapja a korszakos jelentőségű XXXVIII. törvénynek. Milyen törvény fűződik Eötvös József nevéhez?**

* 1. népoktatási törvény
  2. vallásügyi törvény
  3. kulturális törvény

**10. 1848 szeptemberében a Batthyány-kormány lemondása után, a bekövetkező eseményektől tartva, külföldre távozott családjával. Münchenben tudományos munkával foglalkozott. Emigrációs töprengéseinek gyümölcse az az államelméleti munkája mely a magyar bölcseleti irodalom kimagasló teljesítménye, melyet Eötvös életművének főműveként tartanak számon. Melyik műve ez?**

* 1. A nemzetiségi kérdés
  2. Gondolatok
  3. A XIX. század uralkodó eszméinek befolyása az álladalomra

**11. A Németországból visszatért (1853) Eötvös működésének javarészt nem az irodalmi, hanem politikai, közéleti tevékenység töltötte ki. 1855-től szinte csak az Akadémiának és a Kisfaludy Társaságnak élt. Mindkét társaságnak fiatalon tagjává majd elnökévé választották. Melyik évben került az Akadémia elnöki székébe?**

* 1. 1860
  2. 1863
  3. 1866

**12. Életművében versei, nagyregényei a forradalmat megelőző időszakban, az 1830-as, 1840-es években keletkeztek. Az 1850-es évek végén, az 1860-as években visszatér a szépirodalomhoz, megírja következő, egyben utolsó regényét, mely után csak novellákat ír. Elbeszéléseinek tanulságai (akár a többi műve is) érvényesen szólnak a XXI. század emberéhez. A felsorolt címek közül melyik a kakukktojás, melyik nem novellacím?**

* 1. Pusztalak
  2. A nővérek
  3. Magyar élet

**13. Eötvös József mint családfő is példamutató volt. Szerető férj és féltő szeretettel, gondoskodó figyelemmel, következetes nevelési elvekkel megáldott apa volt. Öt gyermeke született (három lány, két fiú), de a második fiú hathetes korában meghalt. Minden bizalmát egyetlen megmaradt fiába, Lorándba vetette, akinek pályája több ponton hasonlóságot mutatott édesapjával. Melyik válasz nem igaz?**

1. mindketten tagjai, majd elnökei voltak az Akadémiának
2. mindketten voltak miniszterek
3. mindketten verset is írtak

**13+1. Eötvös Loránd ……… megalapította a Collegiumot, melyet édesapjáról neveztek el, amely középiskolai tanárok széles látókörű műveltségének képzésére fektette a hangsúlyt, s mely kollégium ma is az ELTE keretein belül, a jó képességű egyetemi hallgatók minőségi tudós-tanár képzését tekinti feladatának. Melyik évben alapította Eötvös Loránd a Collegiumot?**

* 1. 1894-ben
  2. 1895-ben
  3. 1896-ban